Fiż-żmien li Jason Azzopardi kien Segretarju Parlamentari u Ministru tad-Dipartiment tal-Artijiet kienu diversi d-deals li saru u li bihom mar ħażin it-taxpayer. Inħarsu ftit lejn dawk li nafu bihom sa issa. 13 ta' Novembru 1990 – Il-Gvern Nazzjonalista jagħti art ta' 21,000 metru kwadru f'Tal-Istabal lil Löwenbräu Ltd. bil-kundizzjoni li l-art tintuża biss għal skopijiet ta' produzzjoni ta' xorb alkoħoliku u non alkoħoliku. 30 ta' Novembru 2009 – Ftehim prelimari bejn Marsovin Ltd./Agro Ltd. u Vassallo Builders sabiex Vassallo Builders tixtri l-ishma kollha f'Löwenbräu Ltd. (LBM Breweries Ltd.) bil-patt li fiż-żmien seba' ġimgħat jinfeda ċ-ċens u jiġu kkanċellati l-kundizzjonijiet fosthom li l-art f'Ħal Qormi ma tintużax biss għall-produzzjoni tax-xorb. 3 ta' diċembru 2009 – Il-Gvern Nazzjonalista jaċċetta li jinfeda ċ-ċens imma saħansitra jbigħ id-dirett dominju, mingħajr rizoluzzjoni Parlamentari jew tender lil LBM Breweries Ltd., u llibera l-ħlas taċ-ċens u l-kundizzjonijiet kollha. Vassallo Builders Group iħallas €465,875 lill-Gvern għal din l-art. 30 ta' Jannar 2012 – B'intervent ta' Jason Azzopardi, flok komplew il-proċeduri legali, jinħatar kumitat ta' tliet Periti li stmaw il-valur tat-tneħħija tal-kundizzjoni bil-valur tal-1990, valutazzjoni miżera ta' €706,400. Eventwalment, l-Awditur Ġenerali jistma li l-art libera u franka fl-2012 kienet tiswa 'l fuq minn €8 miljun. 20 ta' Mejju 2011 – Wara mistoqsijiet Parlamentari, il-Kummissarju tal-Artijiet bagħat ittra uffiċjali kontra LBM Breweries Ltd., li saret Catergroup Ltd., fejn kien mitlub li l-kumpanija tersaq biex jitħassar il-kuntratt illegali ffirmat fit-3 ta' Diċembru 2009. 23 ta' Dicembru 2009 – F'inqas minn xahar mill-iffirmar tal-ftehim preliminari, jiġi ffirmat il-ftehim aħħari li bih Vassallo Builders Group xtara lil LBM Breweries Ltd. (Marsovin Ltd./Agro Ltd.). 5 ta' Ġunju 2012 – Isir kuntratt bl-approvazzjoni diretta ta' Jason Azzopardi : Il-Gvern aċċetta l-istima medjokri tal-1990 ta' €706,400 – biex Vassallo spiċċa biex kellu jieħu mill-Gvern wara liż-żewġ proprjetajiet li ta biex iħallas bihom kellhom valur inqas. 19 Diċembru 2016 – F'rapport l-Awditur Ġenerali jgħid li Jason Azzopardi għandu jerfa' r-responsabbiltà politika. 7 ta' Jannar 2017 – Il-Ministru Owen Bonnici jiżvela li Jason Azzopardi kien wiegħed kompromess lil Żaren Vassallo qabel il-ftehim tal-2012. Kien b'firma ta' Jason Azzopardi li Ernest Tonna, galoppin kbir tal-Partit Nazzjonalista, ingħata b'encroachment garaxx fil-Belt Valletta, il-lokalità fejn jgħix. Il-garaxx li Ernest Tonna ngħata b'użu bi pjaċir, kien jesa' żewġ karozzi u jinsab f'żona li l-Awtorità Maltija għall-Ambjent u l-Ippjanar (MEPA), timmarka bħala "ż-żona ċentrali tal-Belt." Garaxx f'din iż-żona tal-Belt iġib flus tajba u t-talbiet għalih kienu bosta, fosthom minn avukati li proprjetajiet fil-Belt ifittxu bil-bosta. F'dan il-każ kien hemm kollox imħejji biex toħroġ sejħa għall-interess iżda fit-28 ta' Frar tas-sena 2012 il-Ministru Jason Azzopardi kien ta ordni lid-Dipartiment tal-Artijiet biex il-garaxx numru 86, fi Triq Melita jibda jintuża minn Ernest Tonna. Fit-talba tiegħu għal dan il-garaxx Ernest Tonna kiteb li hu xtaq dan il-garaxx għaliex jinsab ftit 'il bogħod minn fejn jgħix hu u fid-dawl li għandu problema ta' mobilità. Dan anke jekk kien uffiċjal tas-sigurtà u taħt il-Partit Nazzjonalista kellu iktar minn impjieg wieħed. Illum il-garaxx m'għadux għand Tonna imma dan kien wieħed mill-ewwel każi li wera li kif fi żmien li kien responsabbli Jason Azzopardi, mid-Dipartiment tal-Artijiet, ħa deċiżjonijiet li jqanqlu mistoqsijiet kbar. Fi tliet xhur qabel l-aħħar elezzjoni ġenerali, meta Jason Azzopardi kien Ministru, Gvern Nazzjonalista ta l-ikbar numru ta' artijiet b'encroachment, imqabbel mal-istess perjodu fis-snin ta' qabel. Iżda, dan ma kienx biżejjed. Għamel dan bi prezzijiet iktar baxxi mill-minimu stabbilit. Dan ukoll ħareġ minn rapport tal-awditur generali, f'dan il-każ ippreżentat f'Novembru 2015. Ir-rapport ħares lejn l-encroachments li ngħataw mid-Dipartiment tal-Artijiet bejn Diċembru 2012 u Marzu 2013. L-Awditur Ġenerali nnota kif il-Ministru responsabbli mid-Dipartiment tal-Artijiet, dak iż-żmien baqa' joħroġ il-permessi sa lejlet l-elezzjoni ġenerali. Fil-perjodu analizzat, ingħataw 25 permess ġdid. Fil-ġimgħa tal-elezzjoni nħarġu seba' permessi. Wieħed minnhom saħansitra fil-jum tal-elezzjoni ġenerali nnifisha. U permess wieħed seta' inkluda numru t'encroachments. Mill-ħdax-il permess li ħarġu fl-aħħar ġimagħtejn qabel l-elezzjoni, tmienja minnhom ġew awtorizzati mill-eks Ministru Azzopardi. Fir-rapport li kien ippubblika, l-awditur innota b'mod partikolari l-indħil ta' Jason Azzopardi f'sejħa ta' garaxx f'Santa Luċija, lokalità mid-distrett li tiegħu huwa deputat . Minkejja li kien hemm tiet persuni oħra li esprimew interess għal din il-prorpjetà qabel, permezz tal-intervent ta' Jason Azzopardi, il-permess ħareġ lill-individwu magħżul ġurnata qabel l-elezzjoni. L-Awditur Ġenerali għamilha ċara li ma kellux ikun hemm indħil ta' din il-kwalità. "NAO deems the intervention as unwarranted... intervention at this level should be avoided," kien qal. Bl-Ingliż, biex nużaw kliemu b'mod preċiż. L-Awditur Ġenerali nnota anomaliji u nuqqasijiet kbar ukoll fil-ħlasijiet ta' dawk li ngħataw l-encroachments u li suppost huma stabbiliti, biex il-pajjiż tilef ammont konsiderevoli ta' dħul fuq medda ta' snin. Ċertu Raymond Vella akkwista biċċtejn art bis-saħħa tal-eks Ministru Jason Azzopardi. Dawn jinsabu fis-Swieqi u l-Kappara, San Ġwann. Dan f'deal b'valur ta' €4.3 miljun milħuq ftit qabel l-elezzjoni ġenerali. L-artijiet Vella kien ħadhom bi tpartit għal biċċa art mitluqa li kellu fil-Fekruna x-Xemxija. L-artijiet fi prime site ġewwa l-Kappara u s-Swieqi huma kbar daqs tliet kwarti ta' grawnd tal-futboll. B'kollox dawn iż-żewġ artijiet huma kważi ħames darbiet akbar mill-art li Vella, partitarju Nazzjonalist tal-qalba, kellu fl-inħawi tal-Fekruna. Fil-fatt l-art fix-Xemxija hija kbira 1,443 metru kwadru mentri l-art ijiet fis-Swieqi u l-Kappara huma kbar 2,635 u 3,012-il metru kwadru rispettivament. Li jfisser li l-biċċtejn art fabbrikabbli li akkwista Vella bis-saħħa ta' Jason Azzopardi huma 4,204 metru kwadru t'art ikbar mill-art tal-Fekruna. B'hekk bis-saħħa tal-ftehim li għamel mal-eks Ministru Jason Azzopardi, Vella ħa biċċtejn art li jesgħu ħdax-il proprjetà lussuża. Dwar dan hemm rapport tal-Awditur Ġenerali x'jinħadem. Deal ieħor li l-Gvern ma tantx mar tajjeb minnu u li ma sarx bil-livelli xierqa ta' trasparenza kien l-akkwist ta' bini mingħand l-HSBC fil-Belt Valletta. Bħal fil-bejgħ jew kiri jew encroachments lanqas fix-xiri ma morna tajjeb b'Jason Azzopardi. L-Awditur Ġenerali għamel rapport dwar dan id-deal fejn skont il-kuntratt tal-bejgħ, datat 22 ta' Diċembru 2011, kien ilaħħaq iż-€2,220,000. Filwaqt li l-Gvern kellu wkoll iħallas lill-HSBC subċens annwali ta' €69,071 għall-proprjetà, rivedibbli b'10 sa 30 fil-mija kull ħames snin. Fir-rapport aħħari tiegħu l-Awditur Ġenerali wera l-fehma li l-identifikazzjoni tal-propr jetajiet ma saritx b'mod trasparenti. Emfasizza li kellu jkun hemm proċess aktar miftuħ ta' akkwist. Saħansitra f'paġna tmenin tar-rapport estensiv tiegħu, l-Awditur Ġenerali qal li l-prinċipji ta' amministrazzjoni tajba kienu jeħtieġu li jsiru attentati biex wieħed janalizza s-suq u jara jekk kienx hemm proprjetajiet simili li jindirizzaw il-ħtieġa tal-Gvern u forsi setgħu jinxtraw bi prezz iktar vantaġġjuż, xi ħaġa li ma kinetx il-każ. L-Awditur Ġenerali nnota kif imxew ukoll in-negozjati. Qal li dak li sar mill-Grupp tan-Negozjar kien wieħed difettuż minn aspetti varji. L-attenzjoni tal-Uffiċċju nġibdet lejn l-irwol tal-Grupp tan-Negozjar li wassal lill-Gvern biex jaqbel li jakkwista l-proprjetajiet fuq bażi tale quale għal €2,360,000. L-Awditur Ġenerali nnota kif saħansitra kien hemm nuqqasijiet fid-dokumentazzjoni li juru nuqqas ta' kontabbiltà u trasparenza mistennija fi tranżazzjonijiet bħal dawn. Saħansitra l-Grupp tan-Negozjar naqas milli jistabbilixxi l-kundizzjoni vera tal-proprjetajiet. Dan ukoll kien responsabbli għalih Jason Azzopardi. Tipprova ssolvi l-kobba mħabbla li fiha ħalla lid-Dipartiment tal-Artijiet, Gvern Nazzjonalista, illum hemm is-Segretarju Parlamentari, Deborah Schembri. Ftit ġimgħat qabel jidħlu fis-seħħ bidliet importanti ma naqsitx milli tirreferi għas-sitwazzjoni li dan il-Gvern sab fid-Dipartiment. Schembri saħqet li d-Dipartiment tal-Artijiet tħalla friżat fi żmien fejn tidħol l-istruttura tiegħu. "Xi ħaġa li dan il-Gvern dalwaqt jibdel bil-liġi l-ġdida tal-Awtorità tal-Artijiet li se tiġi fis-seħħ din is-sena," qalet Schembri li tat numru ta' eżempji ta' kif id-Dipartiment tħalla jaqa' lura. "Meta d-dinja diġitali ttrasformat l-operat ta' kull settur, id-Dipartiment tal-Artijiet tħalla fil-limbu għalkemm inxtrat sistema fi żmien l-Onorevoli Jason Azzopardi. Sistema li swiet l-eluf. Din ma kinitx qed topera kif suppost u l-affarijiet li kienu qed jiffunzjonaw jammontaw għal perċentwal żgħir mill-potenzjal li kellha din is-sistema. Kien dan il-Gvern li ra li l-affarijiet jittranġaw u jibda jieħu l-beneficcji li kien qed iħallas għalihom. Fi żmien Jason Azzopardi kien imwiegħed ukoll proċess ta' diġitalizzazzjoni tal-files. Xi ħaġa oħra li ma saritx. Meta kulħadd għaddej bl-ismart phones u bit-tablets u fl-era tal-apps fuq il-mobiles, id-Dipartiment tal-artijiet għadu bil-files marbutin b'żigarelli u l-minuti miktubin bl-idejn," qalet Schembri li fissret kif il-Gvern se jkun qed jara li din d-diġitalizzazzjoni tidħol fis-seħħ. Fissret kif kien hemm bżonn ta' awditjar mill-qrib tal-proċessi sabiex il-poplu Malti jserraħ moħħu li l-art tiegħu tkun trasferita b'mod ġust. "Però qatt ma ġie maħtur awditur intern fl-istess Dipartiment. Kien hemm bżonn ta' cheques and balances, trasparenza u kontabilità li Jason Azzopardi m'għamel xejn konkret biex jiġu fis-seħħ," qalet Schembri li fissret li ma' dan kollu mbagħad trid iżżid l-għadd ta' deċiżjonijiet skandalużi li smajna dwarhom fl-aħbarijiet. Deborah Schembri żiedet li kien hemm bżonn ukoll illi ssir xi ħaġa biex jinġabru l-flus dovuti lill-Gvern. "Jien infurmata li sal-bidu ta' din il-leġiżlatura Jason Azzopardi ħalla ċirka €5,000,000 fi ħlasijiet mhux miġbura u li tħallew jaqgħu preskritti fi żmienu. Biex tgħaxxaq kien hu stess li ħareġ jikkritika miżuri li għamel dan il-Gvern biex jara li dan ma jibqax jiġri," qalet Schembri. Lejn bidliet importanti Iżda, is-Segretarju Parlamentari sostniet li dan ma kienx biżejjed. Il-Gvern mhux se jieqaf billi jikkritika lil ta' qablu, għalkemm ifittex ġustizzja. "Dan il-Gvern imbarka fuq riforma li se tibdel kemm l-istruttura li biha kien imexxi amministrattivament id-Dipartiment tal-Artijiet kif ukoll bidla fil-metodu ta' kif jaħdem id-Dipartiment. "F'Ġunju 2016 il-Gvern għadda liġi li se tara d-Dipartiment jinbidel f'Awtorità bi struttura ġdida fejn se jkun hemm Bord ta' Gvernaturi magħmul minn professjonisti varji u se jkun hemm ukoll Kap Eżekuttiv biex jara l-ħtiġijiet ta' kuljum tal-Awtorità. Se jkun hemm introduzzjoni wkoll ta' awditur intern, dan ma jneħħi xejn mill-protezzjoni li kienu joffru l-Awditur Ġenerali, il- Kummissarju Kontra l-Korruzzjoni u l-Kummissarju tal-Pulizija sal-lum. Iżda se jkun qiegħed hemm biex joffri saff ta' sigurtà addizzjonali biex l-affarijiet jitmexxew sew," fissret Schembri. Żiedet li se jkun hemm ukoll konsolidazzjoni tal-liġijiet li għandhom x'jaqsmu mal-artijiet tal-Gvern u sistema aktar trasparenti. "Se nħaddnu politika li toffri bil-wisq aktar kontabilità ta' kif isiru l-valutazzjonijiet tal-art. Dan minbarra d-diġitalizzazzjoni tas-sistema biex tqarreb aktar l-operat tal-Awtorità lejn il-poplu," spjegat Schembri. Hawn tenniet li l-intenzjoni hi li kulħadd ikun jaf l-informazzjoni dwar l-art tal-Gvern u l-intenzjoni tal-Gvern dwar x'għandu jsir minnha. "Din ir-riforma mhijiex waħda żgħira. Hija riforma li tindirizza problemi li jakkumulaw għal deċenji ta' snin. Però dan il-Gvern huwa konvint li qabad ir-rotta sabiex jagħmel minn din l-Awtorità waħda vijabbli li taqdi l-ħtiġijiet tal-poplu, amministrata b'ġustizzja, trasparenza u kontabilità," temmet is-Segretarju Parlamentari Schembri. Jieħdu art u jiffrankaw €425,000 Hemm kwistjoni oħra li l-Awditur Ġenerali intalab jivestiga. Din hi kwistjoni marbuta ma' blokka appartamenti fuq il-kosta f'San Ġiljan. Id-Dipartiment tal-Artijiet kien ħa l-Qorti lis-sidien ta' kumpanija li l-blokka tal-appartamenti tagħhom baqgħet dieħla fuq art pubblika. Għal darba darbtjen, f'deċiżjoni oriġinali fl-2006 u f'appell fl-2009 intqal li din il-parti għandha titwaqqa'. Iżda, fl-2010 id-Dipartiment tal-Artijiet iddeċieda li din l-art joħroġha b'sejħa. Xi ħaġa li tat tama lill-iżviluppaturi li abbużaw minn dik l-art. Kumpanija ta' Vincent Farrugia, Eighty Two Limited, offriet somma baxxa ta' €192,225. Dan meta d-Dipartiment tal-Artijiet kien qed jitlob €950,000. Il-kumpanija argumentat lil mhux ġust u bħal fil-każ tal-Löwenbräu kien appuntat kumitat biex joħroġ b'evalwazzjoni. Bl-approvazzjoni ta' Jason Azzopardi l-art marret għal €525,000 mingħajr ma ħarġet sejħa għall-offerti kif oriġinarjament maħsub. B'hekk min għamel tiegħu art pubblika kontra l-liġi spiċċa franka iktar minn €425,000.